РЕГЛАМЕНТ (ЕО) № 1222/2008 НА СЪВЕТА
от 1 декември 2008 година
за изменение на Регламент (ЕО) № 40/2008 по отношение на мерките за управление, приети в Комисията по рибата тон в Индийския океан
СЪВЕТЪТ НА ЕВРОПЕЙСКИЯ СЪЮЗ,
като взе предвид Договора за създаване на Европейската общност,
като взе предвид Регламент (ЕО) № 2371/2002 на Съвета от 20 декември 2002 г. относно опазването и устойчивата експлоатация на рибните ресурси в рамките на общата политика в областта на рибарството (1), и по-специално член 20 от него,
като взе предвид предложението на Комисията,
като има предвид, че:
(1)
Регламент (ЕО) № 40/2008 на Съвета (2) определя за 2008 г. възможностите за риболов и свързаните с тях условия за определени рибни запаси и групи от рибни запаси, приложими във водите на Общността и за корабите на Общността във води, които подлежат на ограничения на улова.
(2)
На годишните си заседания през 2006 и 2007 г. Комисията по рибата тон в Индийския океан (IOTC) прие редица мерки за управление и контрол относно ограниченията на риболовния капацитет на кораби, извършващи риболов на тропическа риба тон и риба меч и бял тон; тези мерки бяха въведени в законодателството на Общността с Регламент (ЕО) № 40/2008.
(3)
За да са гарантира устойчивата експлоатация на далекомигриращите видове в Индийския океан и да се вземат предвид традиционните риболовни дейности и активното присъствие на флота на Общността, извършвал риболов на далекомигриращи видове в зоната на IOTC през референтните 2006 и 2007 г., следва да се определят броят на корабите на Общността, които са с обща дължина, равна или по-голяма от 24 m, и тези, които са с дължина, по-малка от 24 m, действащи извън изключителната икономическа зона, извършващи риболов на тропическа риба тон, и броят на корабите на Общността, извършващи риболов на риба меч и бял тон, както и съответният капацитет в бруто тонаж и разпределянето му между засегнатите държави-членки.
(4)
Регламент (ЕО) № 40/2008 следва да бъде съответно изменен,
ПРИЕ НАСТОЯЩИЯ РЕГЛАМЕНТ:
Член 1
Изменения на Регламент (ЕО) № 40/2008
Членове 72 и 73 от Регламент (ЕО) № 40/2008 се заменят със следния текст:
„Член 72
Ограничения на риболовния капацитет на кораби, осъществяващи риболов на тропическа риба тон
1. Максималният брой кораби на Общността, извършващи риболов на тропическа риба тон в зоната на IOTC, и съответният капацитет, изразен в БТ (бруто тонаж), са следните:
Държава-членка
Максимален брой кораби
Капацитет (бруто тонаж)
Испания
22
61 400
Франция
21
31 467
Италия
1
2 137
2. Независимо от разпоредбите на параграф 1 държавите-членки могат да променят броя на корабите си по вид на съоръжението, при условие че успеят да представят на Комисията убедителни аргументи, че съответното изменение не води до увеличаване на риболовното усилие върху съответните рибни запаси.
3. При предложения за прехвърляне на капацитет към техния флот държавите-членки гарантират, че корабите за прехвърляне са записани в регистъра на плавателните съдове на IOTC или в регистъра на плавателните съдове на други регионални организации за управление на риболова на риба тон. Кораби, чиито имена присъстват в списъците на кораби, извършващи ННН риболовни дейности на която и да е регионална организация за управление на риболова, не могат да бъдат прехвърлени.
4. На корабите на Общността, посочени в параграф 1, също така се разрешава да извършват риболов на риба меч и бял тон в зоната на IOTC.
5. За да се отчете изпълнението на плановете за развитие, представени на IOTC, ограниченията на риболовния капацитет, както са посочени в настоящия член, могат да се увеличат в границите, определени в посочените планове за развитие.
Член 73
Ограничения на риболовния капацитет на корабите, извършващи риболов на риба меч или бял тон
1. Максималният брой кораби на Общността, извършващи риболов на риба меч или бял тон в зоната на IOTC, и съответният капацитет, изразен в БТ, са следните:
Държава-членка
Максимален брой кораби
Капацитет (бруто тонаж)
Испания
27
11 600
Франция
25
1 940
Португалия
26
10 100
Обединеното кралство
4
1 400
2. Независимо от разпоредбите на параграф 1 държавите-членки могат да променят броя на корабите си по вид на съоръжението, при условие че успеят да представят на Комисията убедителни аргументи, че съответното изменение не води до увеличаване на риболовното усилие спрямо съответните рибни запаси.
3. При предложения за прехвърляне на капацитет към техния флот държавите-членки гарантират, че корабите за прехвърляне са записани в регистъра на плавателните съдове на IOTC или в регистъра на плавателните съдове на други регионални организации за риболов на риба тон. Кораби, чиито имена присъстват в списъците на кораби, извършващи ННН риболовни дейности на която и да е регионална организация за управление на риболова, не могат да бъдат прехвърлени.
4. На корабите на Общността, посочени в параграф 1, също така се разрешава да извършват риболов на тропическа риба тон в зоната на IOTC.
5. За да се отчете изпълнението на плановете за развитие, представени на IOTC, ограниченията на риболовния капацитет, както са посочени в настоящия член, могат да се увеличат в границите, определени в посочените планове за развитие.“
Член 2
Влизане в сила
Настоящият регламент влиза в сила на третия ден след публикуването му в Официален вестник на Европейския съюз.
Настоящият регламент е задължителен в своята цялост и се прилага пряко във всички държави-членки.
Съставено в Брюксел на 1 декември 2008 година.